આ બાળકોને ભણતાં જોઈને તેમનાં માતા-પિતા બહુ ખુશ થયા અને તેમણે શિવેન્દ્ર અને તેમના મિત્રોને કહ્યું કે તેમના ગામમાં પણ એવા ઘણાં બાળકો છે, જે ભણવા માગે છે એટલે કેમ્પસની સાથે સાથે તેમના ગામે આવીને પણ એ બાળકોને ભણાવવાનું શરૂ કરો. આ રીતે વર્ષ 2008માં તેમણે મોહનનગર વિસ્તારમાં કદી શાળાએ ન ગયેલાં બાળકોને ભણાવવાનું શરૂ કર્યું. વર્ષ 2009માં શિવેન્દ્રનું એન્જિનિયરિંગનું ભણતર પૂરું થઈ ગયું અને તેમને ટાટા સ્ટીલમાં નોકરી મળી ગઈ, છતાં પણ બાળકોને ભણાવવાનો સિલસિલો તૂટ્યો નહીં. આનો શ્રેય શિવેન્દ્રના જૂનિયર્સને જાય છે. તેમના જૂનિયર્સે આ ઝુંબેશને ચાલુ રાખવાની જવાબદારી પોતાના ખભે ઉપાડી લીધી. શિવેન્દ્રને આ વાત બહુ ગમી અને તેમણે પોતાના જૂનિયર્સને જણાવ્યું કે ક્યારે અને કેવા બાળકોને ભણાવવાનાં છે તેમજ તેમની જરૂરિયાત શું છે. આ રીતે તેમણે નોકરીની સાથે સાથે પોતાના જૂનિયર્સને માર્ગદર્શન આપવાનું કામ પણ ચાલુ રાખ્યું.